《湖上望匡庐》
明代·陈迪纯

一片湖光灵气结，九叠屏风云锦列。绝巘削天天不高，飞流倒江江欲咽。

纵游曾忆十年时，拈花问偈恣探奇。法堂杖锡化何去，孤鹤閒云来复之。

前溪日落扁舟暮，瞬息征帆留不住。为爱名山送客程，沁我诗脾数回顾。

香炉缭绕紫烟堆，苍翠重重湿不开。恍有羽人从绝顶，分明指点是蓬莱。

作者简介：陈迪纯，字子美，迪祥弟，顺德人，明神宗万历四十七年（一六一九）举人，明思宗崇祯十三年（一六四〇）特赐进士，官主事。